Curriebekerreeks: Vrystaat se tameletjie al hoe taaierDie oomblik van waarheid kom al hoe nader vir die Vrystaatse Cheetahs. Moet hulle die Curriebeker opsyskuif soos Jurie Roux, die uitvoerende hoof van die Suid-Afrikaanse Rugbyunie voorgestel (beslis) het, of gaan hulle voort met hul aanslag in die Curriebekerreeks? Ja, dis seker belangrik dat die Cheetahs en Southern Kings hul man van 1 September in die nuwe Pro14-reeks staan. Maar sal die Vrystaatse Cheetahs, wat nou voor in die Curriebekerreeks is nadat hulle die Blou Bulle Saterdag op Loftus Versfeld met 41-40 geklop het, hul plaaslike CB-ondersteuners wil teleurstel? Hulle het net eenvoudig nie genoeg spelers om twee volhoubare groepe weekliks te kies nie, veral nie met een of twee Bokke wat nie beskikbaar is nie, verskeie spelers wat op die krukkelys is en ŉ paar wat groener weivelde gaan soek het. Een van die spanne en reekse sal noodgedwonge afgeskeep word. Die vraag is of die wedstryd op 1 September teen Ulster belangriker as ŉ Curriebeker-kragmeting met die Sharks op 2 September is? Gaan die Cheetahs hul beste span kies wat op 9 September teen Munster speel, of gaan die bestes teen die Westelike Provinsie in die Curriebekerreeks uitdraf? Saru stel die Pro14-reeks voorop, maar is dit regverdig teenoor die plaaslike ondersteuners wat die Curriebekerwedstryde bywoon, en wat die reeks deur die jare ondersteun het? Met meer as ŉ volle tweede ronde wat nog voorlê, kan baie nog gebeur. Maar soos sake nou staan, sal die Curriebekerreeks deur die Vrystaatse Cheetahs (21 punte), die Sharks (20), Westelike Provinsie (16) en die Blou Bulle (14) uitgespook word. As die Vrystaat egter nie hul beste span vir die oorblywende wedstryde mag kies nie, kan dit die deur vir Griekwas (13 punte voor Sondagmiddag se wedstryd) en selfs ook nog die Goue Leeus oopmaak, al is hulle Vrydagaand op Nuweland met 39-3 deur die WP op Nuweland verneder.